Torsdag ettermiddag marsjerte studentene fra Studentersamfundet i Trondheim og opp bakken til Hovedbygget på Gløshaugen. Der ble det holdt appeller av Ola Lund Renolen, varaordfører i Trondheim kommune, Alexander Egner-Kaupang, landsstyrerepresentant i Pedagogstudentene, Øyvind Bentås, leder i Trondheim Senterparti, Sean Chr. Høiland, leder for Rødt universitetslag og Eirik Sande, leder av Studentersamfundet.

Ifølge Studenttinget ved NTNU var det omtrent 200 som hadde tatt turen til Hovedbygningen for å vise sin mening.

Samtidig ble det også avholdt demonstrasjoner i syv andre norske byer, og også de norske studentene i utlandet samlet seg for å vise sin støtte.

Studentene demonstrerer mot regjeringens forslag til ny konverteringsordning for studiestøtten, som ble presentert med regjeringens forslag til statsbudsjett tidligere i høst.

Regjeringen foreslår at 25 prosent av studielånet skal konverteres til stipend basert på studiepoengproduksjon, mens 15 prosent skal omgjøres først ved bestått grad. I dag omgjøres 40 prosent av studielånet til stipend basert på studiepoengproduksjonen.

Regjeringen mener dette er et tiltak som vil føre til høyere gjennomføringsgrad, men flere er skeptiske.

Norsk studentorganisasjon tok raskt initiativ til et opprop mot forslaget som er signert av over 22000 personer og støttet av 40 forskjellige institusjoner, organisasjoner og partier.